b'\n_START_ARTICLE_\nFlyveplads Frederikshavn\n_START_PARAGRAPH_\nFlyveplads Frederikshavn var en flyveplads, anlagt af tyskerne under bes\xc3\xa6ttelsen, umiddelbart vest for Frederikshavn.\n_START_SECTION_\nOpf\xc3\xb8relsen\n_START_PARAGRAPH_\nArbejdet med at anl\xc3\xa6gge flyvepladsen gik i gang f\xc3\xa5 uger efter at Danmark blev besat. Flyvepladsen blev anlagt som en del af Forsvarsomr\xc3\xa5de Frederikshavn der desuden d\xc3\xa6kkede modstandsreden Frederikshavn Havn, st\xc3\xb8ttepunktsgrupperne Frederikshavn Syd og Frederikshavn Nord samt sperriegelet Frederikshavn (i alt blev der anlagt lidt over 100 bunkere i Frederikshavnsomr\xc3\xa5det)._NEWLINE_Det tyske luftv\xc3\xa5ben Luftwaffe havde oprindeligt tilt\xc3\xa6nkt flyvepladsen som en satellit-plads for den langt st\xc3\xb8re plads ved Aalborg. Valget ved hovedg\xc3\xa5rden Knivholt havde flere grunde: Terr\xc3\xa6net var fladt, der var skov og infrastruktur p\xc3\xa5 stedet (veje og elektricitet). Basen blev lavet til at huse 1.500 soldater og indeholdt k\xc3\xb8kken- og badefaciliteter hertil. Desuden blev opf\xc3\xb8rt milit\xc3\xa6re installationer som kommandobunker, hospitalsbunker, en radio-, pejle- og rel\xc3\xa6station samt kontrolt\xc3\xa5rn og -bunker. Endeligt blev der ogs\xc3\xa5 oprettet v\xc3\xa6rksteder, depoter og en brandstation. De fleste af disse bunkere blev anlagt i skoven og der er rester fra en del af dem i dag._NEWLINE_Der blev anlagt en \xc3\xb8st/vest g\xc3\xa5ende landingsbane (parallet med den nuv\xc3\xa6rende Hj\xc3\xb8rringvej), to hangarer og et st\xc3\xb8rre antal opmagasineringspladser i den n\xc3\xa6rliggende skov samt taxi-veje, der forbandt flyveomr\xc3\xa5det. De to hangarer og en del af taxi-vejen findes stadigv\xc3\xa6k.\n_START_SECTION_\nOperationelt\n_START_PARAGRAPH_\nFlyvepladsen var oprindeligt tilt\xc3\xa6nkt som en satellit-plads for den langt st\xc3\xb8rre flyveplads ved Aalborg. Flyvere der skulle til Norge kunne mellemlande og tanke op her, hvorved de fik forl\xc3\xa6nget deres operationsradius. Den teknologiske og krigsm\xc3\xa6ssige udvikling gjorde dog at flyvepladsen kun i begr\xc3\xa6nset omfang blev anvendt til dette. I stedet tjente den prim\xc3\xa6rt som uddannelsesomr\xc3\xa5de for tyske flyvere.'